b'\n_START_ARTICLE_\nKazakstanin energiapolitiikka\n_START_PARAGRAPH_\nKazakstanin energiapolitiikka kertoo Kazakstanin energiank\xc3\xa4yt\xc3\xb6st\xc3\xa4 ja energiapolitiikasta ja eri sidosryhmien n\xc3\xa4kemyksist\xc3\xa4 energian k\xc3\xa4yt\xc3\xb6n kehitykseen ja ohjaamiseen mukaan lukien energiantuotanto, jakelu ja kulutus. Siihen sis\xc3\xa4ltyv\xc3\xa4t lait, sopimukset, verot ja ohjauskeinot.\n_START_SECTION_\nHiili\n_START_PARAGRAPH_\nVuonna 2008 Kazakstan oli IEA:n mukaan 8. suurin kivihiilentuottaja (104 milj. tonnia) ja 7. suurin kivihiilen viej\xc3\xa4 (27 milj. t). Vuonna 2005 kivihiilen tuotanto oli 79 Mt ja vienti 17 Mt.\n_START_SECTION_\nKaasu, \xc3\xb6ljy ja yritysmyynnit\n_START_PARAGRAPH_\nKazakstanin ja Uzbekistanin kautta Kiinaan on rakenteilla kaasuputki Turkmenistanista. Kazakstan sopi huhtikuussa 2009 kazakstanilaisen energiayhti\xc3\xb6n myynnist\xc3\xa4 kiinalaiselle energiayhti\xc3\xb6lle. Kazakstanista Kaspianmerelt\xc3\xa4 on suunniteltu \xc3\xb6ljyputki Kiinan suuntaan._NEWLINE_Kazakstanin \xc3\xb6ljykentt\xc3\xa4 voi tuottaa yli miljoona barrelia p\xc3\xa4iv\xc3\xa4ss\xc3\xa4. Uuden sopimuksen mukaan 1/2008 Kazakstanin \xc3\xb6ljy-yhti\xc3\xb6 KazMunaiGas osuus kaksinkertaistui 16\xc2\xa0%:iin. Suurimmat projektin ulkomaiset \xc3\xb6ljy-yhti\xc3\xb6t ovat Eni, Shell, Exxon Mobil ja Total. Muita j\xc3\xa4seni\xc3\xa4 ovat ConocoPhillips ja Inpex.\n_START_SECTION_\nUraani\n_START_PARAGRAPH_\nKazakstan tuotti uraania yli 8 500 tonnia vuonna 2008. Kazakstan kuuluu maailman suurimpiin uraanin tuottajiin mm. Australian, Kanadan, Yhdysvaltojen, Brasilian ja Nigerian kanssa.\n_START_SECTION_\nIlmastonmuutospolitiikka\n_START_PARAGRAPH_\nToukokuussa 2008 Kazakstan ei ollut ratifioinut Kioton sopimusta. Germanwatchin ilmastonmuutosindeksiss\xc3\xa4 Kazakstan oli sijalla 52. arvioiduista 56:sta maasta vuonna 2007 (Climate Change Performance Index 2007).\n_START_SECTION_\nSuomen energiapolitiikka ja Kazakstan\n_START_PARAGRAPH_\nSuomen puheenjohtajuuskaudella EU:ssa p\xc3\xa4\xc3\xa4stiin yhteisymm\xc3\xa4rrykseen ydinalan T&K-yhteisty\xc3\xb6sopimuksesta Kazakstanin kanssa. Komissaari Piebalgs ja Kazakstanin presidentti Nursultan Nazarbajev allekirjoittivat sopimuksen Brysseliss\xc3\xa4 4.12.2006. Suomi tuo Kazakstanista \xc3\xb6ljy\xc3\xa4 ja kivihiilt\xc3\xa4 miljoonilla euroilla vuosittain.'